Nicholsonová, Lucia, poslankyňa NR SR (2015-05-20):
Ďakujem, pán predsedajúci, že ste mi dali slovo ako navrhovateľke. Osobitne sa chcem poďakovať pani poslankyni Horváthovej za jej faktickú poznámku, pretože hovorí, ako človek z aplikačnej praxe, ktorý sa potýka s takýmito deťmi a dala tomu taký iný rozmer, pevne verím, že si vás vypočuli kolegovia. Pán poslanec Kuffa, chcela by som vám odporučiť, aby ste čítali zákony, ktoré prechádzajú týmto cteným plénom a o ktorých tu častokrát rozhodujeme. Chcem vám povedať, že deti zo sociálne znevýhodneného prostredia máme už celé roky zadefinované v školskom zákone, pretože inak by tieto deti nedostávali obedy zadarmo alebo školské pomôcky do svojich škôl. Takže my máme, a to je aj odpoveď, ale tam bola inak položená tá otázka, pánovi poslancovi Vašečkovi. Pán poslanec Vašečka, my máme veľmi jasne zadefinované sociálne znevýhodnené prostredie práve pre účely školského zákona, takže vieme veľmi presne identifikovať, kto tieto deti sú. To je odpoveď na to, ako budeme vyberať tieto deti. Druhá otázka, ktorá zaznela vo vašej faktickej, pán poslanec Vašečka, je, odkiaľ brať na tie škôlky. Ja som sa na to čiastočne pokúsila odpovedať. Ja vidím nevyčerpané možnosti v rámci jednotlivých fondov Európskej únie aj na tzv. tvrdé projekty, či už je to v regionálnom operačnom programe, alebo či už je to potom na zamestnávanie ľudí v týchto škôlkach alebo komunitných centrách alebo centrách pre deti, akokoľvek si to nazveme, z operačného programu zamestnanosť a sociálna inklúzia, ktorý spadá pod Európsky sociálny fond a spravuje ho ministerstvo práce, sociálnych vecí a rodiny. Je tam veľmi veľa peňazí, ktoré by sme takýmto spôsobom mohli použiť, zvýšila by sa nám čerpanosť a myslím si, že by to bolo naozaj efektívne využitie týchto prostriedkov. Viem si predstaviť, že tie komunitné centrá by mohli predpoludním slúžiť ako škôlky, popoludní napríklad ako školská družina pre školopovinné deti, pretože deti v osadách majú veľký problém s tým, že keď odídu zo školy, oni nemajú čo robiť, neexistujú pre nich voľnočasové aktivity a častokrát aj dôsledkom tohto, že nemajú vyplnený ten čas, páchajú potom hlavne teda v tínedžerskom, neskoršom veku rôznu drobnú kriminalitu. Pán poslanec Viskupič, ďakujem veľmi pekne za tvoju faktickú poznámku. Ty si sa mi ospravedlnil. Nemáš sa za čo ospravedlňovať, ja si vážim, že tu vôbec si. A k pánovi poslancovi Kuffovi ešte na dôvažok odpoviem takto, že ja viem, že ma všetci kritizujete s tým, že ako liberálka prichádzam s niečím takým, ako je povinná predškolská výchova pre deti zo sociálne znevýhodneného prostredia. Ten liberál a povinnosť nejde veľmi dokopy, ale ja si myslím, že by sme v tomto prípade mali prestať politikárčiť a odložiť tie naše izmy. Ako, my máme v rámci liberálnej strany tiež nejaké izmy, ale mne nedovolí zdravý rozum, keď viem, v čom je problém, v čom je príčina, ktorú by sme jednoducho mohli odstrániť, v čom je príčina toho neutešeného stavu, že vyrábame z ľudí v rómskych osadách analfabetov na špeciálnych školách, ktorí potom majú volebné právo a rozhodujú aj o stave tejto krajiny a nie ich vinou, že by sme tomu mohli pomôcť, lebo odstránime tú príčinu, ktorá vedie k takémuto neutešenému stavu len tým, že ich zaškolíme do predškolskej výchovy. Tak ja v takýchto prípadoch odkladám ten izmus a snažím sa riadiť zdravým rozumom. A všetkých by som vás veľmi pekne chcela poprosiť, vrátane pána poslanca Kuffu, aby dokázal prekročiť ten svoj izmus, ten svoj tieň, tie svoje dogmy a skúsiť sa nad tým zamyslieť čiste racionálne, bez nejakých emócií. Ďakujem.